### Beslutningstema

I denne sag orienteres Kommunalbestyrelsen omgørelsesprocenter på danmarkskortet på Socialområdet 2021

### Historik

Med aftalen om udmøntning af reserven til foranstaltninger på social-, sundheds- og arbejdsmarkedsområdet 2022-2025 indgået i november 2021 er der afsat midler til at styrke borgernes retssikkerhed. Som led i udmøntningen af aftalen vedtog Folketinget den 2. juni 2022 lov nr. 912 af 21. juni 2022 om ændring af lov om retssikkerhed og administration på det sociale område, herunder skærpede krav til kommunalbestyrelsens opfølgning på danmarkskortet over omgørelsesprocenter på socialområdet.

Lovændringen betyder, at kravene til kommunalbestyrelsernes behandling af danmarkskortet er skærpet for at øge det kommunalpolitiske fokus på at styrke retssikkerheden og kvalitet i kommunernes sagsbehandling på socialområdet. Lovændringen trådte i kraft den 1. juli 2022 og har virkning indtil udgangen af 2025.

### Sagsfremstilling

Kommunalbestyrelsen præsenteres i denne sag for danmarkskortet over omgørelsesprocenten på socialområdet i Tønder Kommune for 2021. Danmarkskortet er et kommuneopdelt danmarkskort med det forudgående års statistik over omgørelsesprocenten i Ankestyrelsen i klagesager efter lov om social service (serviceloven).

Når en borger klager over en kommunal afgørelse på socialområdet, er det Ankestyrelsen, der behandler klagen. Omgørelsesprocenten fortæller derfor noget om rigtigheden af den del af kommunens afgørelser, der påklages til Ankestyrelsen, men den fortæller ikke noget om den generelle kvalitet af kommunens sagsbehandling.

I Tønder Kommune følger Socialudvalget udviklingen over omgørelsesprocenter på socialområdet tæt. Udvalget behandler omgørelsesprocenterne på socialområdet i Tønder Kommune 2 gange årligt på et udvalgsmøde, og på baggrund af denne orientering iværksætter udvalget relevante initiativer på området.

Omgørelsesprocenten på socialområdet i Tønder Kommune 2021

Ankestyrelsen har truffet 58 afgørelser i 2021. I 22 af klagesagerne har Ankestyrelsen omgjort kommunens omgørelse, hvilket giver en omgørelsesprocent på 38 %.

I 2021 har Tønder Kommune håndteret 2.137 sager opgjort på de pågældende paragraffer på socialområdet. Ankestyrelsens 22 klagesager udgør således 1,02 % ud af det samlede antal sager håndteret inden for pågældende paragraffer for socialområdet.

Link til [adresse]: <[url]>

Bilag: Læsevejledning til danmarkskort over omgørelsesprocenter i klagesager.

Beslutning fra Direktion, 8. december 2022, pkt. 3:
Orienteringen taget til efterretning. Overskriften genbesøges ift. tydeliggørelse af, at der er tale om omgørelsessager.

### Lovgrundlag

Af et nyt stk. 2 i § 79 b i lov om retssikkerhed og administration på det sociale område (retssikkerhedsloven) fremgår nu følgende:

”Kommunalbestyrelsen skal i forbindelse med behandlingen efter stk. 1 tage stilling til, hvorvidt der er behov for at udarbejde en handlingsplan til styrkelse af den juridiske kvalitet i kommunens sagsbehandling. Beslutter kommunalbestyrelsen, at der ikke skal udarbejdes en handlingsplan, skal kommunalbestyrelsen orientere Ankestyrelsen herom.”

### Direktionen indstiller,

at orienteringen tages til efterretning.

### Beslutning

Orienteringen taget til efterretning.